"Megvan az emberünk" – újra rendőrök akadályozták a Tibetért tiltakozó aktivistát
6-8 készenlétis kellett az igazoltatáshoz, amelyre most az Andrássy úton került sor. Valószínűleg a legdrágább két igazoltatás lesz idén.
Vasárnap után ma újra rendőrök akadályozták Hendrey Tibort, hogy a kínai delegációnak felmutassa a tibeti zászlót az Andrássy úton, írja a Klubrádió, amelynek tudósítóját szintén igazoltatták a rendőrök. Hendreyt már a kocsijából kiszállása után elkezdte igazoltatni 6-8 készenlétis, és arra kérték, ne vegye elő a zászlóját. Be is szóltak a központba "megvan az emberünk". Hendreytől annyi tellett, hogy párszor felkiáltott: "Free Tibet".

A Klubrádió riporterét is igazoltatta négy készenlétis, majd a kínai konvoj elhaladtával a rendőrök is távoztak.

Mivel Hendreynek a 2012-es hasonló akciójáért idén félmillió forint kártérítést ítélt a bíróság, elég drága lesz a magyar adófizetőknek ez a két igazoltatás.
igazoltatás Kína delegáció Tibet Hendrey Tibor